Šutaj Eštok, Matúš, poslanec NR SR (2020-04-29):
Vážené panie poslankyne, vážení páni poslanci, ctení členovia vlády, jedným z overených postupov úspešného populistu, medzi ktorých bezpochyby patrí aj náš slovenský premiér, je rozdávať nálepky. Skrátka, označiť politického oponenta, udalosť či vec špecifickým výrazom a pridať mu tak emóciu, ktorá ho bude v očiach ľudí dehonestovať. Človek s iným názorom – múdrosráč, výčitky koaličného partnera – dýka v chrbte, kritický článok v novinách – médiá vlastnené oligarchami. Bol som veľmi zvedavý, aká nálepka sa ujde politickému programu novej vlády. Z úst samotného premiéra som sa dozvedel, že je to najambicióznejší plán, ako zmeniť Slovensko k lepšiemu. Chcem vám, pán premiér, ponúknuť iný výraz do vášho slovníka, hoci vám v populizme nesiaham ani po členky. Je to fejk. Inak povedané, napodobnenina, neoriginál, brak. Pokiaľ chcete dôkaz, že to nie je žiaden prelomový programový dokument, môžme si zahrať veľmi jednoduchú hru. Ak by bolo programové vyhlásenie vlády niečo ako projekt, ktorý skutočne pomenúva budúce ciele, museli by sme na jeho odpočet čakať do konca volebného obdobia, aby sme mali podľa merateľných kritérií možnosť posúdiť jeho úspešnosť. Keby sa teda vláda napríklad zaviazala, že zníži počet odvrátiteľných úmrtí na konkrétne číslo, museli by sme čakať až do konca, či sa jej to nepodarilo. No žiadny plán znižovania odvrátiteľných úmrtí v programovom vyhlásení vlády nenájdeme. Mŕtvi ľudia poslúžili Igorovi Matovičovi na pálenie sviečok pre Úradom vlády. Teraz ich už nepotrebuje. Ale späť k veci. Ak by programové vyhlásenie vlády nebolo fejkom, ale skutočne toľko ospevovaným najambicióznejším plánom, nemohol by sa dať jeho počet obrovským; jeho odpočet v obrovskom počte cieľov spraviť už zajtra. Ten odpočet by vyzeral približne nejako takto: Vláda zváži – zvážili sme, vláda zhodnotí – zhodnotili sme, vláda vyvinie úsilie – vyvinuli sme úsilie. Takto sú opísané vaše ciele a takto môžeme už zajtra zložiť ich odpočet. Už vôbec nehovorím o tom, akú váhu dáva tomu dokumentu vaše samotné správanie sa. Čo si máme myslieť o vašich politických predsavzatiach, ak ich porušujete ešte pred schválením tohto programového vyhlásenia? Zaviažete sa, že členmi Súdnej rady za parlament budú len nesudcovia, a potom na hulváta pretlačíte do Súdnej rady sudkyňu. A keďže na túto podlosť neviete zohnať v koalícii dostatočný počet vlastných hlasov, pomôžete si kolegami zo strany pána Kotlebu, ktorými ste pred voľbami strašili celé mesiace. Môžeme vaše sľuby brať čo i len trošku vážne? Pán premiér sa neustále obháňa a sľubuje ľuďom pravdu a transparentné vládnutie. Tak im, prosím, povedzte, že to nie je žiadna hanba. Povedzte im, že ste za pár dní zbúchali základnú politickú proklamáciu, lebo máte takúto ústavnú povinnosť. Nevydávajte, prosím, predložené vyhlásenie za brilantné víťazstvo umu, odhodlania a cieľavedomosti, lebo potom nás ozaj donútite začať sa venovať vášmu dvojdňovému dielu podrobnejšie. Už tu jasne zaznela od bývalého premiéra výhrada, že vaše programové vyhlásenie úplne obchádza to najpodstatnejšie. Nehovorí nič o boji s koronavírusom, nič o postupnom zapínaní ekonomiky, nič o boji s budúcou nezamestnanosťou. Máte akože plán na kopec nepodstatných vecí, ale to najdôležitejšie ste vynechali. Okrem aktuálnej koronakrízy. Však veľmi dobre vieme, čo bude pre Slovensko i celý svet v budúcnosti to podstatné. Prežívame zásadné zmeny v štruktúre priemyslu, robotizácii a digitalizácii ekonomiky. Ak nemáme ostať večnou montážnou dielňou pre bohatšie štáty, musíme sa nepomerne viac venovať činnostiam s vyššou pridanou hodnotou, vede a výskumu. To sú naše investície do budúcnosti. Ibaže vo vašom vládnom vyhlásení, v tomto dlhom texte, sa nedozvieme o vede nič; vlastne dozvieme, presne 18 riadkov. Čudujem sa pánovi ministrovi Gröhlingovi, že nemal hanbu dvihnúť za tento dokument ruku vo vláde. Vláda na jednej strane všetkých presviedča, že chce menej štátu. To by bolo logické vzhľadom na tie nekonečné výčitky ešte z opozície, aký máme prebujnený štátny aparát. Tak sa pýtam, prečo namiesto vtedajších úvah o zlučovaní či rušení niektorých rezortov vytvárate dnes kompletne nový ministerský úrad. A nielen to, navrhujete viac ako 15 nových inštitúcií a centrálnych orgánov. Veľmi ma mrzí, že ste zaplnili písmenkami 121 strán papiera. Len veľmi málo sa z neho dozvieme o sociálnom dialógu a spolupráci so sociálnymi partnermi. Pravicové vlády svojho času demontovali práva zamestnancov a napravila to až sociálna demokracia, ktorá zamestnancov vníma predovšetkým ako ľudí, a nie ako prostriedky na zisk. Spomínam špeciálne túto oblasť najmä preto, lebo už mesiac pôsobnosti tejto vlády jasne ukázal, že názory sociálnych partnerov sú pre ňu absolútne okrajové. Rozhodnúť o nich bez nich a hotovo. Opäť pripomínam, že každú jednu koaličnú stranu vedie bohatý podnikateľ, milionár, a bolo by veľmi nešťastné, keby si svoje jednostranne, jednostranné pravicové vnímanie sveta priniesli aj do každodenného výkonu vládnutia. Prosím, odpovedzte si sami na otázku, či je vaše programové vyhlásenie vlády dokumentom, ktorému porozumie robotník v Čadci či učiteľ v Humennom. Týmto ľuďom nepomôžu vaše uplakané vyhlásenia, ale konkrétna predstava, ako zlepšiť ich život. Nevidím žiadnu dlhodobú víziu v lepších podmienkach pre zamestnancov. Nevidím ani žiadnu víziu v podpore mladých rodín a mladých ľudí všeobecne. Pred voľbami ste sa tu oháňali povinnosťou dať mladým ľuďom nádej, aby ostávali na Slovensku alebo sa naň vracali zo zahraničia. Nájdu vo vašom programe riešenia pre ich vlastné životy aj z ich situácie? Obávam sa, že nie. Milí opoziční kolegovia, už ste to možno niekedy počuli, ale veľkosť naozaj nerozhoduje. To, že má vaše programové vyhlásenie 121 strán, nehovorí nič o jeho kvalite. Už pred voľbami sa súčasné koaličné strany pretekali, koho volebný program bude mať viac bodov. Ak by ste mali čo i len trošku skúseností s vládnutím, vedeli by ste, že jednoducho toto programové vyhlásenie vlády je nezrealizovateľné. Urobili by ste oveľa lepšie, keby ste priniesli desať strán jasných, merateľných záväzkov, podľa ktorých vás môžeme na konci volebného obdobia naozaj ohodnotiť. To by bol ambiciózny plán. To by bola tá zmena. Vy ste namiesto toho priniesli do Národnej rady brak. A za takýto brak ja zahlasovať nemôžem. Ďakujem pekne.